
Az 1-C-szubsztituált glikál származékok itterbium-triflát katalizált brómazidálási reakcióinak a tanulmányozása

Kulcsszavak: Lewis-sav katalízis; ritkaföldfém-triflátok; glikál; difunkcionalizálás; azid-alkin klikk reakció
A Lewis-sav katalízis széleskörűen alkalmazott módszer a szintetikus szerves kémiában, mivel enyhe körülmények között is hatékonyan és szelektíven használható. A ritkaföldfém-triflátok katalizátorként történő alkalmazása számos kedvezőbb felhasználási feltételt tesz lehetővé a klasszikus Lewis-savakkal szemben.1 Nagymértékű elterjedtségüket mutatja, hogy szén-szén és szén-heteroatom kötések kialakítására (például az aldol-,2-3 a Mannich reakció,3 Friedel – Crafts acilezés és alkilezés3), olefinek funkcionalizálására,4 heterociklusok szintézisére,4 vagy akár szénhidrátok glikozilezésében5 is hatékonyan alkalmazhatók.
A szénhidrátok egy szűk csoportját alkotják a glikálok, melyek olyan telítetlen szénhidrát származékok, amelyekben kettős kötés található a C-1 és C-2 atomok között. A glikálokon belül beszélhetünk úgynevezett 1-C-szubsztituált glikálokról, amelyekben a C-1 atomhoz szénatomon keresztül kapcsolódik valamilyen szubsztituens, például CN, COOMe vagy CONH2 csoportok. Ezen vegyületek előállítása a kutatócsoportunk által kidolgozott módszer alapjánanhidro-aldonsavakból és (ulozilbromid)onsavak származékaiból kiindulva történik.6-8
Kutatómunkánk során tanulmányoztuk az 1-C-szubsztituált glikálok itterbium-triflát katalizált brómazidálási reakcióját, és vizsgáltuk, hogy a cukor konfigurációjának, az alkalmazott védőcsoportnak, és az anomer centrumon található elektronszívó szubsztituensnek milyen hatása van a reakció regio- és sztereoszelektivitására. Ezen kívül kísérletet végeztünk az előállított brómazidokban található azido csoport azid-alkin klikk reakcióban történő továbbalakítására is.

